यदि हम इन अवतारों का गहराई से विज्ञान-सम्मत अध्यन करें तो हमारी प्रचलित अनेक मान्यताओं की वैज्ञानिकता सिद्ध होती है। विभिन्न अवतारों से जुड़ी कथाओं और अंतर्कथाओं के मिथकीय आवरण को हम खोलते हैं और फिर वैज्ञानिक शोध व दृश्टांतों से जोड़कर उनका मूल्य व वस्तुपरक विश्लेषण करते हैं तो पाते हैं, इनमें चमत्कारिक रूप से कई जटिल विषयों के व्यावहारिक गुण-सूत्र प्रच्छन्न हैं। ये अवतार सृष्टि के उद्गम से लेकर जैव विकास के ऐसे प्रतिमान हैं, जो भूलोक से लेकर खगोल तक विद्यमान थल, जल व नभ में विचरण करने वाले जीव-जगत की पड़ताल तो करते ही हैं, खगोलीय घटनाओं का वैज्ञानिक विवेचन और विष्लेशण भी करते हैं। इसीलिए इन अवतारों की परिधि में इतिहास और भूगोल तो हैं ही, ब्रह्माण्ड के रहस्य भी अंतनिर्हित हैं, धर्म, परिवार, समाज, देश, अर्थ, राजनीति, शिक्षा और अपनी-अपनी अस्मिता की स्थापनाओं के लिए युद्ध भी हैं। हजारों साल में विभक्त चार युगों का सामाजिक दर्शन है। गोया, इतने लंबे कालखंड में यह स्वाभाविक ही है कि वे सब विषय और उनके व्याख्याता भी होना चाहिए, जो मनुष्य को शारीरिक रूप से स्वस्थ और चेतना के स्तर पर जिज्ञासु बनाए रखने का काम करते हैं ? इसीलिए अवतारों की अंतर्कथाओं में खगोल, ज्योतिष, कालगणना, इतिहास, पुरातत्व जैसे विषय तो हैं ही, भौतिक, रसायन, जीव व वनस्पति विज्ञान भी हैं। जीवाश्म, मानव, नृतत्व और चिकित्सा शास्त्र भी हैं। उड़ान तकनीक और जैव प्रौद्योगिकी जैसे गूढ़तम विषय भी हैं। फलतः तय है, वैदिक धर्म व दर्शन अंधविश्वास से दूर जिज्ञासा और ¬प्रज्ञा पर आधारित है। प्रज्ञा (ज्ञान) और जिज्ञासा ही बौद्धिकता के वे मूल-भूत स्रोत हैं, जो ब्रह्माण्ड में स्थित जीव-जगत के वास्तविक रूप की अनुभूति और आंतरिक मर्म (रहस्य) को जानने के लिए आकुल-व्याकुल रहते हैं। इस वैज्ञानिक सोच को उपनिषद् काल में यूँ व्यक्त किया गया है,